การันตีจ่ายเคลมรถใน15วัน
ประเมินเสียหายร่วม 2 หมื่นคันเร่งมือกำหนดราคากลางค่าซ่อม
30 ต.ค. 2565

ประเมินเสียหายร่วม 2 หมื่นคันเร่งมือกำหนดราคากลางค่าซ่อม
สมาคมประกันวินาศภัย กำหนดระยะเวลา 15 วัน จ่ายเคลมรถถูกน้ำท่วม หากตกลงกันได้ ใช้มาตรฐานเดียวทุกบริษัท 
นายสมพร สืบถวิลกุล ประธานคณะกรรมการประกันภัยยานยนต์สมาคมประกันวินาศภัย เปิดเผยว่า การชดใช้ค่าสินไหมทดแทนให้กับลูกค้าประกันภัยรถยนต์ประเภท 1 ทุกบริษัทได้ร่วมกันกำหนดมาตรฐานการจ่ายสินไหมทดแทนภายใน 15 วัน หากตกลงกันได้ ถ้าความเสียหายเกิน 70% ขึ้นไป จะให้ลูกค้าเป็นผู้เลือกว่าจะขอรับเงินเต็มทุนประกันภัยหรือจะนำรถเข้าซ่อม 
สำหรับความเสียหายที่เกิดกับรถยนต์นั้นยังสรุปแน่นอนไม่ได้ เพราะยังมีน้ำขังและหลายพื้นที่ยังเข้าไปไม่ได้ แต่เบื้องต้นคาดว่าจะมีรถยนต์ที่ได้รับความเสียหายประมาณ 2 หมื่นคัน หากความเสียหายเกิดขึ้นเฉลี่ยคันละ 1 แสนบาท จะคิดเป็นค่าสินไหมทดแทนประมาณ 2,000 ล้านบาท 
ขณะเดียวกัน ได้กำหนดมาตรการเยียวยาแก่ลูกค้าประกันภัยรถยนต์ประเภท 1 ที่รถได้รับความเสียหายจากน้ำท่วมในครั้งนี้ ได้ประชุมร่วมกับอู่ในเครือบริษัทประกันภัย อู่กลางการประกันภัย อู่ในกลุ่มสหมิตร ในการเข้ามาร่วมโครงการซ่อมรถยนต์ให้กับลูกค้า 
ทั้งนี้ จะมีการจัดหาสถานที่ในการทำงานให้และกำหนดราคาซ่อมตามระดับความเสียหาย เช่น ความเสียหายถึงเบาะรถ ความเสียหายถึงระดับไมล์ ซึ่งจะมีการร่วมกันทำงานต่อไป
สำหรับเหตุผลที่ต้องจัดหาสถานที่ในการซ่อมรถ เพราะ 80% ของอู่ใน กทม.ต่างได้รับความเสียหายจากน้ำท่วม ทำให้ไม่สามารถใช้สถานที่ของอู่แต่ละแห่งทำการซ่อมได้ 
“ประชาชนทั่วไปที่ไม่มีประกันรถยนต์ชั้น 1 ก็สามารถนำรถมาซ่อมได้โดยทางอู่จะคิดราคาเดียวกับที่ซ่อมให้กับรถที่มีประกัน ซึ่งคาดว่าจะมีอู่เข้าร่วมโครงการมากพอสมควร” นายสมพร กล่าว
นายสมพร กล่าวว่า นอกจากนี้จะมีการรวบรวมช่างฝีมือจากสถานศึกษาและกรมพัฒนาฝีมือแรงงาน ให้นำนักศึกษาและช่างฝีมือเข้ามาเสริม เพราะอู่ที่ถูกน้ำท่วมได้ปล่อยให้ช่างฝีมือได้เดินทางกลับภูมิลำเนาบางส่วน ทำให้จำนวนช่างอาจไม่เพียงพอและจะรับผู้ที่กำลังว่างงานจากน้ำท่วมครั้งนี้เข้ามาฝึกงานด้วย